
В окултната наука на
първо място се
изучават законите
на
говоренето


ГОВОРЕНЕТО

Под „говор” разбирам правилна обмяна между двама души. Ако не се въздържаш, това е кашлица. Изобщо всеки процес, в който волята не взима съзнателно участие, е кашлица. (абсолютна ИСТИНА - 85)

Докато си празен, докато Истината не е в тебе, мълчи, нищо не говори... Щом Истината влезе в тебе и те напълни, говори, кажи я на всички. (двата пътя - 90)
Човек се раздвоява,… ако знае Истината и не я казва. (закони на доброто - 90)
Когато ученият ви говори и разкрива пред вас известна Истина, той ви учи, поучава, хвърля светлина в ума ви върху даден предмет и вие виждате ясно това, което по-рано не сте виждали. Значи светлината ви говори. (ЦЕННАТА ДУМА - 107)
Преди да говориш, дишай дълбоко. Напълни дробовете си с чист въздух и тогава говори. Не спазваш ли това правило, думите ти нямат резултат - нито ти се ползваш от тях, нито другите хора. (БОЖЕСТВЕНИЯТ И ЧОВЕШКИЯТ СВЯТ - 397)

Но затова се иска от човека, първо да възприеме въздуха заедно с праната, с Божествената енергия, която е вложена в него. Като проникне в ума и в сърцето, тази енергия ще даде подтик на човека да се изкаже, да рече това, което е намислил. (допирните точки в ПРИРОДАТА - 134)
Всяка дума, която излиза от устата на човека, произвежда известни трептения, които се наслояват като фина, невидима материя върху онзи, към когото е отправена. Химията, като изследва веществото на телата, не може да улови тази материя, толкова фина е тя. Някога тази материя е ценна като злато; някога тя е като медта, лесно се окислява. Тази материя се среща и в кръвта на човека. (съразмерност в природата - 190)
Говори ли ви някой човек, изслушайте го внимателно. Той има предвид нещо добро. (ДВИГАТЕЛИ В ЖИВОТА - 243)

Щом дойда при някой човек, който се дразни, и аз се дразня, иде ми да му се скарам, да му кажа нещо, но то не е мое, от него иде. Казва ми: „Ха, кажи”. Казвам: „Няма да кажа”. Пък като срещна някой добър човек и той казва: „Кажи”. Но и то не е мое. Сега вие говорите, първо се сърдите и вие мислите, че (СЪГЛАСУВАНЕ НА МИСЛИТЕ - 396)
Ако срещнете на пътя си неразумен човек, не му отговаряйте според безумието му. Ако срещнете глупав, не му говорете нищо. На глупавия и на безумния можете да говорите мислено, да не знае отде иде съвета. (божествената МИСЪЛ - 226)
Човек не се е научил да говори. Ако той се научи да говори, тъй както трябва, той ще бъде щастлив, ще бъде радостен. Защото всяка дума, която каже, изведнъж ще стане... Каквото каже, ще стане. (ПЪРВИЯТ МОМЕНТ НА ЛЮБОВТА - 187)
Човек едва сега учи да се разговаря със себе си, т. е. да говори на себе си. Велика наука е човек да говори на себе си! (козативни сили - 94)
Какво говоря аз и какво говорите вие, и това се знае. Разумният свят хроникира всичко. (ликвидация на века - 305)

Чрез устата, човек създава бъдещето си. Ако говорите разумно, вие си приготвяте светло бъдеще. Ако не говорите разумно, вие си приготвяте лошо бъдеще. (ДВИГАТЕЛИ В ЖИВОТА - 39)
КОГА ДА ГОВОРИМ
Опознаването започва с говор. Човекът, когото трябва да опознаеш, ще ти проговори. (ЕЗИКЪТ НА ЛЮБОВТА - 289)

Ако можеш да придадеш нещо към мисълта на човека, говори му; ако нищо не можеш да му придадеш, нищо не му казвай. (трите посоки - 90)
Малко ще приказвате, повече ще мислите. (ВЕХТОТО ПРЕМИНА - 251)
Глупавият отговаря направо на въпроса, без да мисли. Глупавият отговаря бързо, без да мисли. Умният преди да отговаря, мисли... Аз казвам: Два пъти обмисли, веднъж кажи. (мок – ІV г. – 27 лек. - 72)
Говорете навреме. Слушайте навреме. Мълчете навреме. (божественият и ЧОВЕШКИЯТ СВЯТ - 312)

Когато искате да кажете нещо, вслушвайте се в себе си, трябва ли да говорите, или да мълчите. (божественият и ЧОВЕШКИЯТ СВЯТ - 311)
КАКВО ДА ГОВОРИМ

Мислете какво говорите. (езикът на ЛЮБОВТА - 206)
Човек е проводник на разумна реч, но той не е самата разумност. Разумното Слово съществува в света, а човек само го възприема и предава... На човека не остава нищо друго, освен да бъде израз на разумното Слово. (закони на ДОБРОТО – 90)
Не говори на хората за неща, за които не са готови, това е светотатство. (АКОРДИРАНЕ НА ЧОВЕШКАТА ДУША - I том - 380)
Човек не може да говори, каквото иска. Има случаи, когато за една дума само, казана не на място, човек плаща скъпо. Има случаи, когато човек каже някоя дума не на място и в лош час, за което носи последствията с години. (закони НА ДОБРОТО - 42)
„За всяка празна дума ще давате отчет”. Като не знаят силата на думите, на числата, като носители на динамична енергия в себе си, хората си служат с тях, както им попадне, без да подозират, че те произвеждат известна реакция върху човека. По този начин хората спъват себе си, а на близките си произвеждат болка и страдания. (ПЪТ към ЖИВОТА - 84)
Ако прави добро, човек има какво да говори; ако не прави добро, по-добре да мълчи. Ако грешникът иска да говори, нека се облече с нови дрехи, т. е. да разкаже, как се разкаял, как изправил погрешките си. (просветено съзнание - 274)
Има някои хора, на които като кажете една дума, нищо няма да причините, но тая дума, казана на други хора, ще причини известна тежест. (ако говоря - ІІ том - 385)
Каквото каже човек, трябва да бъде за доброто на самия него, за неговия дом, за ближните му, за народа му, за цялото човечество, за славата Божия. (БОЖЕСТВЕНИЯТ И ЧОВЕШКИЯТ СВЯТ - 64)

За какво трябва да говори човек? - Само за онова, което е научил и приложил. (ДА ИМ ДАМ ЖИВОТ - 37)

Всичко, каквото говорите, трябва да почива на факти. (трите живота - 37)
Говоренето е също изкуство. В какво се заключава това изкуство? Да предава фактите, както са в действителност, да не ги преувеличава, нито намалява... Като преувеличава нещата, човек се отдалечава от реалността на живота. Друг е въпросът, когато човек си служи с фигури в речта, за да я украси повече, да й придаде цветист вид. Обаче, в обикновения живот тези фигури се явяват като преувеличения, които отдалечават човека от действителността. Преувеличаването внася изкушение в хората. (ценната дума – 110, 111)
Човекът на Истината трябва да говори само верни неща... Всяка дума, излязла от устата му, трябва да съдържа в себе си абсолютната Истина. (ОТИВАНЕ И ВРЪЩАНЕ - 104)
Когато ще изказвате вашите лични мнения, бъдете крайно предпазливи!.. Ще правите разлика между Истината и вашето убеждение. (мок - ІІІ г. – 6 л. – 87)
Няма по-тежък принцип от този, да говориш абсолютната Истина. (беседи, ОБЯСНЕНИЯ И УПЪТВАНИЯ ОТ УЧИТЕЛЯ - 1922 г. - 297)
Когато говорите Истината, вие трябва да бъдете смели! Когато говорите Истината, не ви трябват много философии; не мислете какви ще бъдат последствията; смели бъдете!.. Говорите ли Истината, абсолютно не се бойте! Казвайте Истината, тя ще се погрижи за себе си. (МЛАДЕЖКИ ОКУЛТЕН КЛАС - III г. - 6 л. - 87)
Ще ви определя, като говорите Истината, как да я казвате. За да кажете Истината, най-първо сърцето ви трябва да е пълно с Любов, с тази безгранична Любов, да има тази запалка. Второ, умът ви трябва да е пълен с Мъдростта, която ще внесе светлината и знанието. Тогава кажи Истината и не бой се, не мисли за резултатите, кажи Истината! Вие ще мислите за вашето положение. Кажете Истината, каквото и да ви коства! Тя ще ви повдигне. Но спрете се първо да се попитате: Любовта в сърцето ви ли е, Мъдростта в ума ви ли е - кажете Истината и не се бойте! (беседи, ОБЯСНЕНИЯ И УПЪТВАНИЯ ОТ УЧИТЕЛЯ - 1922 г. - 306)
Човек, на когото душата е пълна с Любов, със Светлина и със Свобода, той е пророк, той говори Истината. (новият СБЕТИЛНИК - 221)
Едно се иска от човека, да говори Истината. Когато някой проповядва Истината, той не може да говори лошо. (ОПРЕДЕЛЕНИ ДВИЖЕНИЯ - 23)

За да говори Истината, човек трябва да се е издигнал над обикновения уровен на живота. И онзи, който възприема Истината, също трябва да се е издигнал над обикновените условия на живота. (УЧЕНИЕ И РАБОТА - 218)
Истината се казва само на онзи, който е достоен за нея. Истината се казва само на онзи, когото обичаме. (СВЕЩЕНИ ДУМИ НА УЧИТЕЛЯ - IІ т. - 13)
Ще говорите Истината, когато и вие, и окръжаващите са готови за нея. (възможности ЗА ЩАСТИЕ - 298)

Да кажеш Истината на човек, който не е готов за нея, това значи или да го умъртвиш, или да му дадеш да опита благата на живота. (форми в природата – 27)
Щом онова, което си казал, е пълна Истина, Божествена Истина, ти ще почувствуваш радост и в ума, и в сърцето. (IV МЛАДЕЖКИ СЪБОР - 1926 г.- 14)
Лъжата е най-малкото зло, от което произтичат всички злини. (начало намъдРОСТТА - 306)

„Може да ме излъжат хората”. Ако си излъган, ти печелиш. Страшно е за оня, който лъже. Той внася отрова в своя организъм. Тая отрова се предава в кръвта на бъдещите поколения, и те постепенно се израждат. (законът и любовта - 202)
Всички грехове и престъпления на човека могат да се простят, лъжата - никога. (НАЧАЛО НА МЪДРОСТТА - 306)

Повечето хора говорят върху това, което са чели и чули. Малцина говорят върху онова, което са видели и опитали. (БОЖЕСТВЕНИЯТ И ЧОВЕШКИЯТ СВЯТ - 71)

Говорете само за ония неща, които сте изпитали. Не говорете за неща, които не сте изпитали и преживели. (новият човек - 106)
Никога не говорете за неща, които не са станали или които мислиш да направиш. Говориш ли за такива неща, те няма да станат. Говори само за неща, които са полезни и се отнасят до всички. Не говори за ония неща, които се отнасят само за тебе. Те са само за тебе, за никого другиго. Има неща, които се отнасят само за вас, а има неща, които са общи за всички. (път на зазоряване - 89)

Излезете ли пред публика, говорете върху това, което най-добре знаете. (БОЖЕСТВЕНИЯТ И ЧОВЕШКИЯТ СВЯТ - 207)

Не говорете за неща, които не разбирате. (НОВИЯТ СВЕТИЛНИК - 19)
Хората говорят за неща, които нямат. Гладният говори за хляб, докато се наяде... Колкото повече говори човек за правда, истина, любов, морал, богатство, толкова по-далеч стои от тях. (ВЕЛИКИТЕ УСЛОВИЯ НА ЖИВОТА – 112)
На човек, който не ви обича, говорете му за обикновени работи. (съгласуване НА МИСЛИТЕ - 317)

Не говорете за погрешките си, но ги изправяйте. (новият светилник - 329)
Кажете ли по грешката си на човек, който не може да ви разбере, той ще ви морализира, ще ви дава съвети, да бъдете внимателни и т. н. (възможности за щастие - изд. 1941 г. София – 298)
Мнозина са дошли до задънена улица и не могат да вървят напред. Тази е причината дето говорят само за свои минали опитности. Нищо ново не ще чуете от тях. Те постоянно говорят за свето минало... Нека миналото остане само като спомен. (трите живота – 20)
Да почиташ човек и да говориш добро за него, това е едно от големите блага на живота. Това благо зависи от онова, което човек говори... Не е достатъчно само човек да говори, но това, което говори, трябва да остане за вечни времена. (да им дам живот - 26)
За мене е престъпление да изнасям миналото на хората. (ново разбиране – 156)
Не говори лошо за никого, за да не се каляш. Защо ще цапаш езика си? Лесно е да кажеш лоша дума за човека, лесно е да го ухапеш, но ще се окаляш. Пази чистотата на душата си! Пази чистотата на своя език!.. Не цапайте езика си! Не се осъждайте! (красотата на душата - 255)
Когато говорим добро за хората, ние печелим, а когато говорим лошо, те печелят. Законът е такъв. (духът и плътта - 95)
В който момент започнеш да говориш лошо за някого, ти влизаш във връзка с неговия дух и се заразяваш с лоши мисли... Когото одумвате, той психически се ползва. (ДУХЪТ И ПЛЪТТА - 95)

Ученикът знае, че който говори добро за хората, повдига себе си; който говори лошо, сам се понижава... Това е един от великите закони на живота. (ЗАКОНЪТ И ЛЮБОВТА - 9)
Нямаш сладчина в живота. При това положение, ти можеш да убиеш човека. „Как ще го убия?” - Като му кажеш 999 горчиви думи. Ако мъжът казва на жена си по 999 горчиви думи на ден, той ще я убие. Изобщо, отсъствието на сладчина в човешкия живот води към смърт. (абсолютна ИСТИНА - 262)

Не си играйте с думи, които могат да експлодират... Силата на думите, с които си служите, се познава от резултата, който те произвеждат. Понеже не знаете какъв ще бъде крайният резултат на думите, с които си служите, вие трябва да бъдете внимателни какво ще кажете и как ще го произнесете. (закони на доброто - 265)
Когато някой ви разправя една своя опитност, дайте му добър съвет... Като кажете нещо на човека, трябва да бъде разумно. (възможности за щастие – 298)
Всеки човек е проводник на Божието благословение. Ако не му дадете път, той носи отговорност за това. Кажи една блага дума на човека, и Божието благословение ще протече… От благословението, което получава моя ближен, има дял и за мен. Това новата философия на живота. (красотата на душата – 259)

И като кажете нещо, никой да не се усъмни във вас, никой да не се поколебае във вас, но като кажете „да” или „не” да се знае, че въпросът е свършен. (беседи, обяснения и упътвания от учителя – 1922 г. – 342)
Срещнеш един болнав човек. Не казвай, че такава му е кармата, трябва да тегли, но кажи му, че ще оздравее, че голямо благо го очаква. (новият светилник – 29)
От думите ти зависи да те обичат хората или да не те обичат. Любовта се определя от думите на човека. Ако говориш сладко, Тя ще дойде при тебе. (ликвидация на века – 248)
Някой човек е крайно енергичен, обича да говори. Не е достатъчно само да говориш, но трябва да знаеш какъв резултат ще има твоето говорене. (законът и любовта – 226)
На младите моми ще дам един съвет. Която иска да се справи със своята свекърва, като като вземете дрехата на вашата свекърва, започнете да й говорите така: „Колко си хубава, ще ме послушаш.” Наливаш малко вода в коритото, туряш сапун и говориш на ризата. Тя, като облече ризата – ти каквото говориш, то се написва на ризата, свекървата започне да го чете, въздъхне и каже: „Не се отнесох много добре с тази снаха, като с дъщеря.” (изпитът на любовта – 104)
Аз се пазя да говоря за Божията Любов. Някой път и за моето тяло е опасна. Питам с голямо предпазване, да не предизвикам такава грамадна енергия. Не може да се прояви. Ще дойде тази енергия. Туй, което аз предизвикам, трябва да го предам на хората. Туй, което говоря, трябва да го правя. Ако аз говоря едно и върша друго, тогава ще създам цяло нещастие върху себе си. Всичките нещастия произтичат от онова, което говорим, но не вършим. Всяко нещо, което говорите, поне отчасти да правите. То правилно изтичане. Което вършим, то е изтичане. Ако престанете да вършите, ще се подпушите. (ако говоря – ІІ т. – 294)
Всичко, каквото говорете, се филмува. Един ден, когато се намерите пред филма на своя живот, вие ще го изучавате във всички подробности. Тогава ще видите и най-малките си погрешки, които трябва да изправите. Като знаете това, мислете какво говорите. (езикът на любовта – 206)

Как да говорим

Когато говори, човек трябва да бъде тих и спокоен. Това са качества, с които се регулират вътрешните сили на човешкото естество. (неразрешеното – изд. 1933 г. София – 58)

Всеки, който няма Любов, винаги върши неразумни неща, всякога дрънка… Обикновено празните неща дрънкат, а пълните са тихи и спокойни, никакъв шум не вдигат… Всяко нещо, лишено от смисъл, вдига шум. (първият момент на любовта – 189)
Има три начина, по които можете да говорите на човека: физичен, духовен и Божествен. По физическия ще говорите с устата, по духовния начин ще говориш със сърцето и по Божествен начин – по дух. На някого ще говориш с ума, на друг ще говориш със сърцето, а на трети – с тялото си. (силите на природата – 110)
Човек може да говори по различен начин: с устата, с очите, с главата, с различни движения. Както и да се разговаряте с човека, важното е, във всеки поглед, във всяко движение да виждате Божественото. Ако и вие изявявате Божественото в себе си, разговорът е правилен. Тъй щото, когато двама души се разговарят, трябва да знаят човешкото ли се проявява в тях, или божественото. (просветено съзнание – 169)
Чрез устата човек изявява своите мисли и чувства... Чрез сладките думи се изявява физическият свят, чрез силните думи се изявява духовният свят, а чрез красивите - Божественият свят. (ДВИГАТЕЛИ В ЖИВОТА - 40)
Когато говорите с някого, не трябва да гледате на земята, но ще гледаме право в очите на своя събеседник. Погледът ви да бъде тих и спокоен. (добри НАВИЦИ – 29)
Когато говори, човек трябва да бъде тих и спокоен. Това са качества, с които се регулират вътрешните сили на човешкото естество. (неразрешеното - 40)
Ако не говори както трябва, човек ще повреди устата си. (лъчи на живота - 84)
Като обикнеш Бога, ще обикнеш и хората и то повече, отколкото по-рано. Тогава ще знаеш как да постъпваш с тях, как да им говориш. И аз правя опити, да видя какъв е резултатът от моето говорене. (КРАСОТАТА НА ДУШАТА - 259)
КАЧЕСТВА НА ГОВОРЕНЕТО

Според законите на говора само онази мисъл е права, която задоволява както говорителя, така и слушателите; говорителят се ползва по един начин, а слушателите - по друг. Всяка реч, която не задоволява нито говорителя, нито слушателите, е обикновена реч. (отношение НА ПРОСТИТЕ ИСТИНИ КЪМ ЧОВЕКА - 177)

Изкуство е да се говори добре. Да говори човек както трябва, подразбира всякога да дава нещо оригинално. (отношение НА ПРОСТИТЕ ИСТИНИ КЪМ ЧОВЕКА – 177)
Каже ли човек нещо красиво и истинно, това е Божественото, което се е проявило чрез него. Човек трябва да работи за развиване на Божественото в себе си. И тогава, говори ли красиво, той трябва сам да се радва, че е казал Истината, тъй както Бог изисква. (КОЗАТИВНИ СИЛИ – 28)
И в говора на човека има морал. Не се ли спазва този морал, говорът е груб, неизразителен, неприятен. Само онзи човек говори по правилата на морала, който има нужната мекота. За такъв човек се казва, че говори сладко. Няма ли мекота в характера си, каквото и да говори човек, все еднакво звучи. Дали ще кажете на някого, че го обичате или мразите, все еднакво звучи. Дали ще му кажете, че желаете неговото добро или го презирате, и едното, и другото ще звучат еднакво. Мекота е нужна на човека. Мекотата дава израз, интонация, а съдържанието на думите изпъква ясно. (божият глас – 12)
Всяко слово трябва да има мекота, съдържание и красота. Ако не съдържа тези качества, словото не може да постигне своята цел. (двигатели в живота - 44)
Ако човек може да говори с любов: нека говори, ако не може - по-добре да мълчи. (БОЖЕСТВЕНИЯТ И ЧОВЕШКИЯТ СВЯТ - 64)

Ако любов нямаш, речта ти няма да бъде силна. (СЪГЛАСУВАНЕ НА МИСЛИТЕ - 215)
Човек трябва да говори така, че никого да не боде. (ценната дума - 150)
Блага дума на устата, туй е ключът на сърцата. (песни от учителя - 60)
Казано е, че блага дума железни врата отваря. Обаче, и обратното е вярно: всяка горчива дума затваря отворената врата. (УСТОЙЧИВИ ВЕЛИЧИНИ - 27)
Не щадете думите си. Кажете на оня, който се нуждае, една блага дума, да го насърчите. (силите на природата - 110)

За да кажеш една сладка дума, трябва да знаеш как да настроиш ума си. Да изразиш едно добро чувство, трябва да знаеш как да настроиш сърцето си. То е многострунна арфа. (силите на природата - 145)

Кажи на някого една сладка дума, за да го спечелиш на твоя страна. Той е готов да се отзове на молбата ти. (новият СВЕТИЛНИК - 29)
Ако искате хората да ви говорят сладки думи, сладостта им не трябва да бъде чрезмерна. (реалности и сенки - 90)

Ако имате меки езици, щяхте да създадете около себе си приятна и хармонична атмосфера. (трите живота - 237)

Много внимателен трябва да бъде човек, когато говори. Той трябва да избира думите си, да бъдат меки, безобидни. (ЧЕТИРИТЕ КРЪГА - 46)
Да говори човек високо или тихо, това зависи от неговия слух. Да го слушате с разположение или с неразположение, това зависи от вашите чувства към него. (ОПРЕДЕЛЕНИ ДВИЖЕНИЯ - 23)

Когато има да взима, човек говори високо, когато има да дава, говори тихо, ниско. (ОПОРНИ ТОЧКИ В ЖИВОТА - 212)

„Ама много силно говори.|” Силният говор показва, че в този човек има голям напор на енергия. Той е подобен на водопад. За да го слушате спокойно, отдалечете се малко, идете настрана, да не ви засяга водата. Щом сте далеч от него, говорът му ще ви бъде приятен. (ДВИГАТЕЛИ В ЖИВОТА - 243)

Предпочитам да говоря естествено, не искам да забивам моите мисли. Аз се пазя да говоря силно, за да не кажете, че налагам мислите си. Не искам да налагам своето. (сила и живот - V серия - 179)
Истинско говорене е това, при което умрелият може да оживее... Един ученик отишъл при един индуски учител и го помолил да му каже какво трябва да направи, за да стане проповедник. Учителят му казал: „За да станеш проповедник, ти трябва да се научиш първо да говориш на умрелите. Ако можеш с говора си да събудиш поне един умрял и да го доведеш при мене, аз ще ти открия тайната как можеш да станеш проповедник. (божият глас -  205)
ГОВОРЪТ Е МУЗИКА

Човек трябва да говори музикално. Всяка дума съдържа по няколко музикални тона. Ако човек взима тия тонове правилно, думите произвеждат нужния резултат. (ФОРМИ В ПРИРОДАТА - 217)

Колкото по-добър и разумен е човек, толкова по-музикално говори. Като говори музикално, той внася разположение в окръжаващите. (закони на доброто - 303)
Ако всички говорехме музикално, по-малко дисхармония щеше да има. (ОБЩ ОКУЛТЕН КЛАС - IV г. - 7 лекция - 19)
Като кажеш на болния с твърд, сигурен, но музикален език, че ще оздравее, той се обижда, че му се говори грубо. Обаче, след това грубо говорене той оздравява и се връща да благодари, че тия думи му помогнали. Кажеш ли на болния с мек, привидно нежен, но с немузикален тон, да си отиде дома си, да не се страхува, ще оздравее, болният се връща дома си, но не става от леглото си. Силата на думите не се заключава във външното, меко или грубо, изговаряне, но в тяхната музикалност. Всяка дума, изговорена музикално, произвежда велики резултати: тя лекува, насърчава - живот носи в себе си. Мекушавият говор, мекушавите тонове представят мочурлуци, в които затънеш ли веднъж, не можеш повече да излезеш. Твърдият, сигурен говор е твърда почва, на която свободно можеш да стъпваш. (ЛЪЧИ НА ЖИВОТА - 54)
Когато искат да накарат човек да работи, да излезе от своята инертност, от невидимия свят му казват грубо, стегнато: „Хайде, иди на работа!” Започнат ли да му говорят меко, деликатно, от него нищо няма да излезе. Това е залъгване. Като искате да накарате някое дете на работа, вие ще му дадете бонбонче, шоколадче и т. н. Тия неща развалят човека. Искате ли да направите нещо, ще си кажете грубо, строго: „Стани, облечи се, обуй обущата си и се помоли!” После ще продължите: „Хайде, иди сега за вода, наклади огъня и започни да учиш.” (лъчи на живота - 55)
Когато човек говори, всяка изказана дума от него трябва да е в съгласие със смисъла, със съдържанието и с интонацията. Няма ли това единство между думите и начина, по който те се изказват, ще се яви голям дисонанс, какъвто съществува и в пението. (отношение НА ПРОСТИТЕ ИСТИНИ КЪМ ЧОВЕКА - 237)
КОЛКО ДА ГОВОРИМ

Казах ви много да мислите, малко да говорите... Когато говорите, малко говорете, но красиво и смислено... Има оратори, които издържат да говорят по пет-шест часа без умора. Обаче обикновеният човек не трябва да говори повече от 15 минути. (отношение на простите ИСТИНИ КЪМ ЧОВЕКА - 176)
Разумният човек не хаби думите си. Той никога не говори напразно. Всяка негова дума е на мястото си и тя има точно определен смисъл... Разумният човек си служи с прости думи... Думите, с които си служи, са съдържателни. (светлина НА МИСЪЛТА - 55)
Говорете, колкото може по-късо. (НОВИЯТ СВЕТИЛНИК - 309)
Окултната наука не търпи излишно говорене. Вие може да говорите някога повечко, но ако всякога говорите много, това не е правилно. Многото говорене е хабене на енергия. (пътят на учеНИКА – 447)
Който много говори, изгубва връзката в мисълта си. (ЛИКВИДАЦИЯ НА ВЕКА - 247)
Ако мога да говоря, ще говоря, ще поговоря само пет минути, но ще кажа такова нещо, което никога не са слушали. Ново нещо трябва да им кажа. Казвам: Не говори на хората това, което те знаят. (ЗАКОНЪТ И ЛЮБОВТА - 158)
За да не те критикуват хората, говори малко, но смислено. В пет минути човек може да каже много нещо. На човек се позволява да говори най-много от 5 до 15 минути. Не може ли в 15 минути да изкаже същественото, и часове няма да му стигнат. Днес еволюцията на човека е съкратена, вследствие на което той трябва да пести времето и енергията си. (форми в природата -109)

Казано е в Писанието: „Който много говори, много греши.” Една българска поговорка казва: „Говоренето е сребро, мълчанието - злато.” (да възлюбиш - 49)
В Америка, например, проповедниците говорят извънредно много, вследствие на което те страдат от изтощение на нервната система. (пътят на ученика - 447)
Окултният ученик трябва повече да мисли, по-малко да говори. (светлина на МИСЪЛТА - 75)

Говорете малко, но разумно. (ново РАЗБИРАНЕ - 27)
От друго се пазете: Никога не казвайте всичко, което знаете. Друга една опасност има. Това, което имате, всичко не изказвайте и всичко, което имате за продан, не го продавайте всичкото. Оставете нещо и за себе си. (запалена свещ - 607)
Ако Словото не се приложи на своето място, не може да внесе мир в душата на човека, нито светлина в ума и радост в сърцето му. (опорни точки на живота - 295)
Обикновеният човек повече говори, по-малко работи, вследствие на което работите му не вървят добре. (да възлюБИШ - 49)
ПРАВИЛНО ГОВОРЕНЕ

Човек трябва да усъвършенства своя говор, правилно да предава своите мисли. (ВЪЗМОЖНИ ПОСТИЖЕНИЯ - 5)

За да познае дали говори правилно, човек трябва да следи дали всичко, каквото казва, се сбъдва. Ако не се сбъдва и той започва да го коригира, говорът му още не е правилен. (да им дам живот - 29)

Който иска да говори разумно, той трябва да се научи правилно да диша и правилно да мисли. (допирните точки в природата – 134)
Някой казва, че говори Истината, а при това се смущава... Който говори Истината, тоновете на неговия глас са чисти, меки, музикални и той нито другите смущава, нито сам се смущава. Докато в мисълта или в чувствата на човека съществува най-малкия дефект, това показва, че той още не може да говори истината. (четирите кръга - 67)
Само онзи може да говори Истината, който е съвършено чист, свят, добър и любещ човек. (четирите кръга - 67)

ПОВТАРЯНЕ

Не повтаряйте това, което сте говорили... Колкото и да е хубаво, щом го повторите, то ще изгуби красотата си. (БОЖЕСТВЕНИЯТ И ЧОВЕШКИЯТ СВЯТ - 207)
Няма нищо по-опасно в света от това, човек да се пресити. За пример, ако се говори често върху това, да бъдем религиозни, да се молим на Бога, най-после хората ще кажат: „Дотегна ни да слушаме тези разговори.” (съборни беседи - 1926 г. - 200)
Една поговорка казва: „Повторението е майка на знанието.” Кога повторението е майка на знанието? Когато е разумно. Ако постоянно търкаш дрехата си с четка, за да я изчистиш, може ли да кажеш, че това постоянство е наместо? Две повторения на едно и също място не трябва да стават. В съзнанието на онзи, който повтаря, винаги трябва да става известна смяна... Казваш: „Истината трябва да се повтаря.” Не, безполезно е да повтаряш една и съща Истина. В съзнанието на онзи, който повтаря Истината, както и на онзи, който слуша, непременно трябва да става известна промяна. Ако съзнанието им не се изменя, колкото и да се повтаря Истината, нищо не се постига. (АБСОЛЮТНА ИСТИНА - 304)
Ония, които не пострадаха от бомби, и до днес още се намират под впечатлението на бомбите - от повтарянето на спомените в съзнанието. Това си спомнят, онова си спомнят, живеят с рефлексии. Понякога рефлексиите са по-опасни от първото преживяване... Преповтарянето на впечатленията от ужасите, действат лошо върху психиката. Трябва да се освободите от повтаряне на страшните преживявания. Не ходи да гледаш неща, които събуждат стари спомени и впечатления от ужасите в живота. (ЗАВЕТЪТ НА ЛЮБОВТА - II том - 126)
Мнозина се връщат назад и се запитват за миналото си. Няма защо да се занимавате с миналото си. Какъв си бил в миналото, не е важно; какъв си сега, това е важно. (ЗАВЕТЪТ НА ЛЮБОВТА - II том - 126)
Има говорители, които обичат да говорят много и да повтарят едно нещо по няколко пъти. Какво трябва да правите в такъв случай? Или ще му кажете да мълчи, или ще излезете навън, няма да го слушате. За предпочитане е мислено да му кажете да престане да говори. Ако говорителят е умен човек, ще възприеме мисълта ви и ще спре. Ако не е умен, ще продължава да говори. (БОЖЕСТВЕНИЯТ И ЧОВЕШКИЯТ СВЯТ - 358)

Всяко нещо, което човек повтаря на думи, без да го прилага, води към отвращение... Кажете ли нещо добро, приложете го. (УЧЕНИЕ И РАБОТА - 48)
ЛОШО ГОВОРЕНЕ

Никой няма право да дава свобода на езика си, да казва лоши думи. (новият СВЕТИЛНИК - 305)
Не говори за човека лошо не от страх, а от съзнание, че в него живее Бог. Да говориш лошо за своя брат, това е все едно да плюеш върху него. (ЛИКВИДАЦИЯ НА ВЕКА - 234)
Какво значи да говориш лошо за човека? - Това е все едно да готвиш ядене, което да разстрои стомаха му. Лошите думи, казани по адрес на човека, са лошото ядене, което му поднасяш. (ЛИКВИДАЦИЯ НА ВЕКА - 111)
Да не се обиждате, но като сте се обидили, после да станете приятели. (АКО ГОВОРЯ - ІІ том - 50)
Лесно е да кажеш една обидна дума, но мъчно се изправя тя. (заветът на ЛЮБОВТА - I том - 93)
Можеш да говориш лошо за някого, но ако си готов да го лекуваш. (ликвидация НА ВЕКА - 111)
Ако кажеш на човека една лоша дума, четири поколения ще плащаш за нея. (ЛИКВИДАЦИЯ НА ВЕКА - 242)
ОБИЖДАНЕ

Като се разговаряш с някого, трябва да знаеш как да свиеш устата си. Тя е място на Любовта. (трите посоки – 33)
Всяка дума, казана не на място и не навреме, измъчва и обезнадеждва човека. (ОПОРНИ ТОЧКИ НА ЖИВОТА - 295)
Срещал съм хора, на които преди двайсет години им е казана една обидна дума и те не могат да я забравят.
(АКО ГОВОРЯ - ІІ том - 278)
Думите, от които хората се обиждат, съдържат в себе си такива елементи, които предизвикват противоречия и недоразумения. Те събуждат гнева, честолюбието, гордостта, тщеславието на хората, вследствие на което развалят отношенията им. (методи за самовъзпитание - 241)

Има обидни думи, които са по-страшни от отрова. Как ще търпиш, ако глътнеш такава отрова? Ще се въртиш на леглото си дни и нощи, не можеш да заспиш, не можеш да се движиш. Докато отровата не се асимилира от организма, ни можеш да си намериш място... Силна е отровата на обидата. Страшна е отровата на клюката, на интригата... Геройство се иска от тебе, за да превърнеш отровата на обидата в безвредно вещество. (ТРИТЕ РОДОСЛОВИЯ - 1943 г. София - 179)
Достатъчно е една обидна дума да падне върху човешкия мозък, за да предизвика някакъв удар. Там тя носи своите последствия. В умствения свят тя има свое тегло, свое движение. Питам: щом обидните думи имат такъв ефект върху мозъка на хората, трябва ли да им се създават страдания с изказването на такива думи по техен адрес? (МНОЗИНА КАЗВАХА – 30)
Лесно е да кажеш една обидна дума, но мъчно се изтрива тя. Чрез обидата ти създаваш една форма, която невидимият свят не приема. Да се изтрие една дума, не е лесна работа. (заветът НА ЛЮБОВТА - V том - 93)
Кое е по добре: да те обидят или ти да обидиш? - За предпочитане е да те обидят, отколкото ти да обидиш. Така те предпазват от възможността ти да обиждаш. Обидата спира до тебе. Ти си последният, когото обиждат по този начин. (ЛИКВИДАЦИЯ НА ВЕКА - 355)
Този, който те е обидил, той е предал известна енергия, а ти ще впрегнеш тази енергия... Всяка обида, която ви се нанася, внася нещо ново във вас (ОБЩ ОКУЛТЕН КЛАС - III г. - 34 л. - 16)
Кажа някому една груба дума, а след това искам да зная, дали е груба дума или не. Как ще проверя? Ето как. Ще кажа някому: „Моля ти се, кажи същата дума на мен, за да я опитам!” Каже ли ми я, ще зная вече, каква е тази дума, и какъв ефект произвежда. (ІІІ младежки събор - 1925 г. - 46)
Как е възможно Бог да живее в някой и той да се обижда? Обижда ли се, Бог не живее в него. (козативни сили - 95)
Живееш ли в Божественото, никой не може да те изцапа. (козативни сипи - 95)
Не мислете, че който обижда, не страда. Той съжалява за казаната дума, обвинява се и се наказва. (все що е писано - 202)
Някой обижда, като мисли, че казва Истината. (ВСЕ ЩО Е ПИСАНО - 202)
Ако кажа нещо, което го засегне, той веднага се обижда. Това е старият начин, това е егоизмът в човека, той всякога реагира. Божествената Любов възприема нещата добре. Каквото и да ви кажа, възприемайте правилно. Че ви казали нещо лошо, превръщайте го в добро. Например, кажат ти: „Аз не те обичам.” Превърни думите. Ще излезе: „Не, аз те обичам”. Трябва да знаете да превръщате. (ликвидация на века - 241)
Като влезеш в едно общество, и да те обидят, трябва да дадеш вид в себе си, че не са те обидили. И най-лошите думи да ти кажат, да не подозираш, че са казали нещо лошо за тебе... Бог казва: „Не си отмъщавайте, защото мое е отмъщението!” Забрави всичко и върви напред! Това не значи, че като минаваш покрай кучетата, няма да чуваш техния лай. Ще чуваш, но ще знаеш, че този лай не е заради тебе. „Нима всичко, което става в едно село, е заради мен? Не е заради мен.” (СЪБОРНИ БЕСЕДИ - 1926 г. - 120)
Каквато обидна или лоша дума да ви кажат, разложете я, както химикът разлага съединенията, извадете горчивите и отровни елементи от нея и оставете само ония, които са необходими за вашето развитие. Това значи да служи човек на Бога с Дух и Истина. Бъдете алхимици в живота, да превръщате лошите и обидни думи в добри. (все що е ПИСАНО - 201)
Думите, с които хората си служат, крият нещо ценно, даже и да са обидни външно. Не се спирайте върху външните форми на човешкия език, но търсете в тях онези елементи, които лекуват и повдигат човека. (все що е ПИСАНО - 201)
В старо време българите криели златото си в скъсани торби, в миризливи гърнета, да не внасят съмнение, че тук или там има скрито богатство. Така постъпват и добрите духове. Когато дават на човека някакво богатство, те го скриват в някои обидни, лоши думи, да не го намерят злите същества и да го обсебят. Като знаете това, не се огорчавайте от обидната дума, която ви е казал вашият ближен, но започнете да я анализирате, да извадите добрите елементи, които се крият в нея. (ВСЕ ЩО Е ПИСАНО - 202)
Обиди ли те някой, не повтаряй думите, които са те засегнали. (мисли за всеки ДЕН - 28.10.1989 г.)
„Никога няма да простя на този човек за обидата, която ми нанесе.” Прав си, обидил те е този човек, но какво печелиш, ако не му простиш? Не само, че нищо не печелиш, но пакостиш на себе си. (БОЖЕСТВЕНАТА МИСЪЛ - 82)
Трябва не само да простиш за обидата, но и да заличиш всичко в съзнанието си и спомен да не остане от обидата у тебе. И след това на мястото на лошите думи, които са ти казали, ти постави най-добрите за онзи, който те е обидил. (МИСЛИ ЗА ВСЕКИ ДЕН - 31.3.1991)
Господ чувства всяко страдание, което причиняваме на другите. Обиждаш хората и Бог обиждаш. Казваш на едного: „Мразя те!” Бог е при него и те пита: „Знаеш ли, че аз направих този човек? Щом мразиш него, и Мен мразиш”. (МИСЛИ ЗА ВСЕКИ ДЕН - 26.02.1991)
Ако претърпяваш всички обиди, след време ще станеш добър приятел с тези, които те обиждат. (ликвидация на века 241)
В Божествения свят няма лоши и обидни думи. (новият светилник - 14)
КАРАНЕ

Скарването между двама души не е нищо друго, освен бодване с шило. Всички хора имат такива шила в себе си, с които едни други се бодат. - Силно ме бодна този човек. - Седял си при него много време. Колко време трябва да седите при човек, когото обичате? Определено е колко време трябва да седите при човек, когото обичате. Който много обича, той трябва да седи една минута; който по-малко обича - две минути; който малко обича - три минути. Който седи повече от три минути, той ще опита шилото. (езикът на любовта - 66)
Започнеш ли да ругаеш,.. ти се поддаваш на чужди, отрицателни влияния и по този начин спъваш и себе си, и ближния си. (ТРИТЕ ЖИВОТА – 9)
Хората, когато се карат, обиждат Господа в себе си. Ругаете ли се помежду си, вие ругаете Господа, Който живее у вас. (МИСЛИ за ВСЕКИ ДЕН - 16.04.1991 г.)
Представете си, че имате един добър приятел, с когото сте се скарали от няколко години насам. Вие сте му казали няколко обидни думи, с което сте внесли огорчение в сърцето му. Какво трябва да направите? Ще отидете при него и ще му кажете няколко добри думи. Добрите думи ще бъдат лек за нараненото му сърце. По този начин ще загладите работата... Няма да вземете думите си назад, но ще си послужите с нови думи, по-силни от първите, с които ще заличите всичко горчиво, което сте написали в сърцето на своя приятел. (ЗАКОНИ НА ДОБРОТО - 26)
ПОСЛЕДСТВИЯ ОТ ГОВОРЕНЕТО

Една изказана дума има сила магическа... Човешките думи са силни. (ако ГОВОРЯ - II том – 366)
От думите ти зависи да те обичат хората или да не те обичат. Любовта се определя от думите на. човека. Ако говориш сладко, тя ще дойде при тебе. (ЛИКВИДАЦИЯ НА ВЕКА – 248)
Ако кажеш една обидна дума, тази дума ще се върне към тебе. Има отзвук на нещата, отражение. Ако кажеш една лоша дума, ще се върне върху тебе; ако кажеш една добра дума, и тя ще се върне върху тебе. (ФАКТИ, ЗАКОНИ, ПРИНЦИПИ - І том – 62)
Всяка дума, която кажете, знайте, че тя има последствия върху вас, ще ги опитате. (ФАКТИ, ЗАКОНИ, ПРИНЦИПИ - 79).
Като кажеш: „Колко си неразбран” - ти ставаш неразбран. Каквото туряш на другите хора, това и ставаш. Като кажеш: „Колко си добър” - ти добър ставаш. Като кажеш: „Колко те обичам” - и тебе те обичат. Каквото говориш, това върху тебе иде. Не е играчка. Вие си играете с едно оръжие. (факти, закони, принЦИПИ – 79)
ДУМИТЕ

Казваш: „Празна работа са думите!” Празна работа, но създават всичките спорове и неприятности в света. (ЗаВЕТЪТ НА ЛЮБОВТА - ІІ т. - 28)
Чрез думите човек изказва своите мисли и чувства и по този начин влиза във връзка и разбирателство с окръжаващите. (УЧЕНИЕ И РАБОТА - 16)
И тъй, най-първо трябва да се научите да употребявате правилно думите, да научите силата на всяка дума. Всяка една дума вътре в себе си съдържа една благодат или една отрова, съдържа или кисели... Сега често се случва, отива някой при един банкер, от когото иска пари назаем. След като си излезе, банкеринът казва отподире му: „Вагабонт”. Е, какво иска да каже? Не се минават 2 ÷ 3 дни и се чува, че този банкерин се поминал. Защо се поминал? Аз ще ви кажа. Този човек, който искал от него пари, е отличен, добър човек, има жена и 3 деца, дошъл до отчаяние, отива при банкерина и му казва: „Господине, ще бъдете тъй добър да ми направите една услуга, ще ми заемете една сума, имам жена и 3 деца, аз съм честен човек, ще ви се издължа. Никаква гаранция не мога да ви дам, но ви давам честната си дума. Понеже банкеринът бърза, скъпо е времето му, казва: „Господине, моето време е скъпо, нямам, не мога да ви услужа”. Този човек си излиза навън, въздъхва си. „А, вагабонт!” След 3 дни банкерът умира. Защо? Тази отрова, която изхвърлил върху този бедния човек, се връща върху него самия и го отравя. Защо? - Не дал 1,000 лева на този беден човек. От невидимия свят го осъдили, или по-право, той сам се осъдил. (двата природни метода – изд. „Фотинов” – София – 218, 219, 220)
Всяка дума има определена форма. Например, думата „Любов” има своя форма, във вид на тяло, на предмет, с който може да се забавлявате. Думата „Мъдрост” също има определена форма. Думите са реални, а не отвлечени понятия. Те съответстват на известни предмети на Земята. (за съдба дойдох – 4-та беседа -25)
Всяка дума има свой смисъл. Само когато тя произвежда известен ефект в ума или сърцето на човека, само тогава е разбрана. (сила и живот – ІІІ серия – изд. 1929 г. Русе – 13)
Христос казва: „Ако искате да се ползвате от Моето Слово, вие трябва да разбирате вътрешния смисъл на думите ми. Всяка дума има трояко значение: физическо, духовно и Божествено”. (божествения и човешкия свят – 117)
Има думи съдържателни, има думи безсъдържателни. Съдържателни думи са тези, които имат смисъл. Смислени думи пък са тези, които излизат от сърцето на човека. (светлина на мисълта – 56)

Всяка дума трябва да бъде не само една неизменна форма, но и една неизменна реалност. Каквото е в ума на човека, това трябва да бъде и в сърцето му, и във волята му. (младежки окултен клас – ІV г. – 19 лекция – 28)
Когато хората слушат да се говори, съзнанието им понякога е раздвоено и те чуват едно, а друго разбират. Понякога това раздвояване иде отвън – думите не са употребени на място. Това показва, че речта не е построена на законите на Истината. Реч, която почива на законите на Истината, изключва всякаква двусмисленост. Тя си служи с точно подбрани думи. За пример в такава реч никога не можеш да употребиш думата „Обич” вместо „Любов”. Обичта означава едно, любовта - друго. Както стомахът подбира точно какво храна да приеме, така Истината си служи с думи, които имат строго определен смисъл. (ЦЕННАТА ДУМА - 293)
Камъните, това са човешките думи. Туряй всяка дума на мястото й, да не спъва никого. (работа на природата -131)

Ако мислите, ще си подбирате думите. Думите на Духа са силни. Ако сте разумен, ще знаете как да ги използвате. Божествените думи са силни, когато имате любов. (ако говоря - ІІ том - 367)
Кажи на някого една сладка дума, за да го спечелиш на твоя страна. (новият СВЕТИЛНИК - 29)

Ако ти каже една дума, онзи, който не те обича, и онзи, който те обича, тия думи ще произведат съвсем различни ефекти. (ПЕТТЕ ВРАТИ - 292)
Човек трябва да употребява такива думи в езика си, които да изразяват самата Истина. (светлина на мисълта – 90)
Всяка дума, излязла от устата на човека, трябва да отговаря на Истината. Никога не говори неверни неща! (КРАСОТАТА НА ДУШАТА - 300)
Дума, която има съдържание и смисъл, крие в себе си магическа сила. (фоРМИ В ПРИРОДАТА - 213)

Всяка дума крие в себе си известна сила, особено, когато се произнася правилно. Например, ако чуете думата „пожар”, вие веднага настръхвате. Тя произвежда страх в човека. Като чуете думата „ура”, веднага ще се зарадвате. Тя носи радост в човешкото сърце. (ВСЕ ЩО Е ПИСАНО - 91)

Достатъчно е да минат 10 души, да ти кажат по една лоша дума и веднага ще изгубиш равновесието си. Не само от раздвижването на въздуха, но от всяка една дума има известна материя. Всяка една лоша дума носи известно количество отровна материя. После, носи известно количество известна енергия, която като влезе в тебе, те отравя... Има думи, които носят живот. (наука ЗА ЖИВОТА - 15)

Всеки един от вас може да употребява някоя дума, за да си въздейства за нещо положително. (ако говоря – ІІ том - 366)

Думите крият мощ в себе си. Понякога те помагат на човека повече, отколкото парите. Всяка дума казана на място, дава плод. Казваш: „От мене човек няма да стане.” Или „От мене човек ще стане.” Каквото кажеш, става. Бъдете внимателни в думите си. Някой път се сбъдват добрите думи, а някой път – лошите. Знаете ли с колко добри думи може да се поправи една лоша дума? (ЗАВЕТЪТ НА ЛЮБОВТА - II том - 183)
Някой път човек съвсем е отчаян и като дойде някой и му каже една дума, като каже тая магическа дума, около него тъмнотата ще изчезне и лицето му става весело. От една дума само. (ако ГОВОРЯ - II том - 366)
Всяка една дума на Любовта, която пребъдва в човека, тя внася веднага светлина, внася топлина и сила. (съгласуване НА МИСЛИТЕ - 317)
Всеки ден като кажеш една хубава дума, и работите ти ще се оправят. (ако ГОВОРЯ - І том - 367)
Според окултната наука, всяка дума има свой определен ключ. Ако намерите ключа на думата „здраве” и я произнесете три пъти пред някой болен, той непременно ще оздравее. Като произнасяте правилно думите, ще проверите силата, която се съдържа в тях. (НОВИЯТ ЧОВЕК - 93)

Както водата от чешмата, която минава през червото, измива нечистотиите на далечно разстояние, така и думите, правилно произнесени, измиват всички нечистотии, които срещнат на пътя си. (НОВИЯТЧОВЕК - 93)

Щом искаш да бъдеш здрав, Господ ти казва: Научи се да произнасяш правилно думата „здрав”. Нещастен си - научи се да произнасяш правилно думата „щастлив”. Глупав си - научи се да произнасяш правилно думата „мъдрост”. (НОВИЯТ ЧОВЕК - 93)

Давам ви думата „аум”, която можете често да произнасяте. Скръбни ли сте, болни ли сте, неразположени ли сте духом, произнесете тази дума няколко пъти. Тази дума има сила за вас, а не за външния свят. Има свещени думи, каквато е и думата аум, които трябва да произнасяте често, даже да не разбирате смисъла им. Духът ви ги разбира. Аум е дума на Духа. Изпеете ли тази дума от Неговия език, той ще ви разбере и помогне, защото разбира и знае нуждите ви. (КОЗАТИМНИ сили - изд. 1930 г. София - 71)
Всяка дума е мощна, когато се приложи навреме и на място. Радвайте се, когато думите ви са навреме и на място. (ВСЕ ЩО Е ПИСАНО - 91)
Когато човек хвърля думите си, всяка дума трябва да падне на мястото си. Попадне ли не на място, тя е лоша дума. (красотата на душата - 300)
В своя живот ще знаете, че имате думи, от които започва вашето щастие. Има други думи, от които започва вашето нещастие... Ти като кажеш една дума, от тази дума ще започне или твоето щастие, или твоето нещастие, или твоето добро, или твоето зло. Следователно, когато ти започнеш да говориш, ще се спреш, ще се обърнеш към Бога, ще се помолиш, ще кажеш: „Господи, дай ми основния тон.” Основният тон е, който внася щастието на душите. (запалена свещ - 522)
Една дума, казана на място, може да въведе човека в Царството Божие. Една дума, казано не на място, може да свали човека в дъното на ада. (реалности и сенки - 212)
Всяка дума, която излиза от езика, може да произведе велик ефект в положителен или отрицателен смисъл. (реалности и сенки - 212)
Ако кажеш една празна дума, ако една твоя дума дойде до ухото на онзи и го разтревожи, ще бъдеш съден за нея... Всеки, който причинява и най-малката вреда, ще страда. (първият момент на ЛЮБОВТА - 119)

Има известни думи, след като ви ги кажат, ще получите топлина. Като че топлината лази по вас. Има други думи, като ви ги кажат като че студ пълзи. Нали казвате: „Смрази ме този човек!” (РАЗУМНИТЕ СЪЩЕСТВА - 242)

За да разберете съдържанието на една дума, турете ръка на сърцето, кажете думата и ще видите, че при някои думи сърцето бие с няколко удара по-бързо, а при други - по-малко. Думите ще произведат промяна в пулса на сърцето... Щом измени пулса и човек е неразположен. (РАЗУМНИТЕ СЪЩЕСТВА - 242)

Съвременните хора се нуждаят от топлината на свещения огън, т. е. от една блага дума, която може да излезе от устата на човека. (крадецът и пастирът - 278)

Даже тонът, с който изговаряте думите, има голямо влияние върху човека. (ТРИТЕ ЖИВОТА - 267)

Някои думи, с които си служат хората, имат свойствата на водата - чистят, освежават, възрастват; други думи са подобни на азотната киселина - дето паднат, всичко изгарят. За да не причинявате пакости на себе си, нито на своите ближни, служете си с думи, които приличат на водата, а не с такива, подобни на азотната киселина. (вечното БЛАГО - 232)
Една дума е една кибритена клечка. Знаеш ли каква пакост може да причини една кибритена клечка, ако не можеш да си служиш с нея. Тя може да запали цял град. (новият светилник - 205)
Някои думи са груби, отрицателни и пораждат недоразумения между хората. (ДА ВЪЗЛЮБИШ - 49)

Всяка дума съдържа в себе си взривни елементи, каквито има и в химията. Ако не знае свойствата им, човек може да си причини големи пакости. В това отношение магията е опасна наука. Има думи в магията, които съдържат динамическа сила в себе си. Не знае ли кога и къде да ги употребява, човек може да причини ред злини, както на себе си, така и на окръжаващите. (лъчи НА ЖИВОТА – 263)

Има думи, които като ги кажеш, ще те сполети нещо, някое си нещастие. Те са експлозивни. Трябва да се пазиш от тях... И ако някой ви каже такава една дума, вие ще се запалите. На един спокоен човек, като му кажеш една такава дума като че ли пчела го е ужилила. Така се подуе. Някой път думите са отровни. Те са като жила. (първият момент на ЛЮБОВТА - 173)
Адът е пълен със същества от човешката раса. Той е пълен с всички онези хора, които не са изпълнили волята Божията, които са вървели по свои път, които са вършили най-големите престъпления... Всички тия лоши думи, целият този речник от извратени слова се дължи все на тях. (СИЛА И ЖИВОТ VІІ серия, беседа „Който се учи” - 13)
Кажеш някому няколко думи или една фраза, но този човек остава недоволен от тебе. Или някой поет напише нещо, всички го харесват, доволни са от него, а друг поет напише нещо идейно - хората не могат да го търпят. На какво се дължи това? Ако съберете ред думи, в които има силни букви, ще се образува верига от силни сътресения, които се отразяват зле на хората, те не обичат тези силни сътресения. Ето защо, макар и да има хубава идея в книгата на някой писател, обаче в думите му има много силни букви, които предизвикват дисхармония в съзнанието. Например, ако изговорите името Маро, с ударение на първата сричка, ще предизвикате лош ефект, болка. Ако кажете Марийке, намалявате този лош ефект. Затова трябва да бъдете внимателни при изговаряне на всяка дума, име или фраза, за да не предизвиквате у слушателите неприятни чувства. Има много имена, които предизвикват подобен ефект. Например, името Михал в българския език има съвършено отвръщателен характер. Сричката „ми” е мека, но изговори ли се втората сричка –„хаил”, създава цяла буря. Буквата „а” в началото или в края на една сричка, се отразява вредно, раздразнително. Например, ако кажеш някому: „Аз те обичам”, това се отразява неприятно. Какво от това, че ти ме обичаш, толкова хиляди хора ме обичат! Кажеш ли някому така, това значи, че твоята Любов се различава малко от Любовта на другите, а това не се знае още. Поставиш ли думата „обичам” в безлична форма, ефектът е по-силен, отколкото, ако се употреби в лична форма. И тъй, кажеш ли „обичам те”, това показва, че като те обичат другите, и аз те обичам. Като кажеш думата „аз” трябва да разбираш Бога в себе си. Щом не Го разбираш, не Го споменавай. (беседи и напътвания – 1920 г.-39)
Не си играйте с думи, които могат да експлодират. (закони на доброто - 265)
Има случаи в живота, когато една дума произвежда такъв резултат, както и най-голямата помощ, дадена с любов. И обратно, има думи, които могат да разрушат човека. Те са подобни на бомби. (ЗАКОНИ НА ДОБРОТО - 264)
Някои думи вътре в себе си носят такава отрова, която е в състояние в една минута отгоре да сломи човека. (ДВАТА ПРИРОДНИ МЕТОДА - 211)
Лошите и отрицателни думи са психически отрови, които причиняват големи пакости. (БОЖЕСТВЕНИЯТ И ЧОВЕШКИЯТ СВЯТ - 231)

Една сладка дума струва повече, отколкото една английска лира. (заветът на ЛЮБОВТА - II т. - 184)
Ако говориш сладко, Любовта ще дойде при тебе; ако думите ти са горчиви, тя ще те напусне. (ликвидация на века - 248)
Меките думи печелят доверие, успокояват, внасят едно разширение, въвеждат в един хубав свят... Меките думи са изказани с любов. (свещени думи на учителя - II том - 90)
Като се вслушвате в говора на хората, виждате, че много думи не са поставени на място, вследствие на което внасят нещо дисхармонично в живота. (ДА ВЪЗЛЮБИШ - 49)
Добре е да класифицирате думите така, че всяка от тях да се постави в съответния за нея свят: физически, астрален или умствен. Така разпределени, всяка на своето място, думите ще бъдат ясни, разбрани по смисъл и по съдържание. Тогава няма да съществува тази двусмисленост... За пример, вие често употребявате думата „любов”, но някои се срамуват, когато я произнасят, а други се запитват за каква любов се говори. Това показва, че тази дума има няколко значения, които се дължат на различни течения в нея; възходящо и низходящо. (допирните точки в природата - 118)
Кажеш ли една дума, така трябва да я изговориш, че тя да оживее. Казваш: „Обичам парите.” Ако изговориш тези думи правилно, парите ще дойдат при тебе. Казваш: „Обичам ябълките.” Щом ги обичаш, те трябва да дойдат при тебе. За да опиташ силата си, изговори една дума, от която се нуждаеш... Кажи: „Имам нужда от пари.” Ако парите дойдат при тебе, ти си изговорил думата правилно. Следователно, всяко нещо, което искаш и не получаваш, показва, че не си вложил сила в него, не си го одухотворил. Казваш, че обичаш Бога. Щом Го обичаш, Той трябва да дойде при тебе. (ликвидация на века - 210)
Направете опит, в продължение на една година, всяка сутрин да изговаряте по десет пъти думата „Радост”, да видите каква промяна ще стане с вас. (ВСЕ ЩО Е ПИСАНО - 91)
Използвайте силата на думите за лекуване - метод прост и евтин. Трябва да ги произнасяте със сила, концентрирано, за да има резултат. (мисли за всеки Ден - 19.04.1991 г.)

Човек не трябва да бъде само любезен към хората, но всяка негова дума трябва да бъде пълна със съдържание. Никога не казвайте празни думи. (сила И ЖИВОТ - ІІІ серия - 193)
Вие нямате представа, какъв резултат произвежда всяка една дума. (ПРАВА ОБХОДА И ПРАВА ПОСТЪПКА – 328)

Христос казва, че за всяка празна дума човек ще отговаря. (методи за самовъзпитание - 160)
Всяка празна дума се реализира. С това Природата изразходва част от своите енергии, за които плаща онзи, който е предизвикал тия енергии. (методи ЗА САМОВЪЗПИТАНИЕ - 161)

Човек трябва да знае, че за всяка празна дума, ще дава отчет пред невидимия свят. Всяка празна дума не е нищо друго, освен съскане, което нарушава хармоничните вълни в пространството. Можете ли да си представите какво съскане се произвежда от празните думи на хиляди и милиони хора? Голямата дисхармония в света се дължи, именно, на тия безброй празни думи, които излизат от устата на хората. (възможни ПОСТИЖЕНИЯ - 7)
Казано е, че за всяка празна дума ще давате отчет. Един ден, когато влезете в астралния свят, ще се намерите в чудо. Там ще ви дадат задача, да изброите колко думи сте изговорили през целия си живот и колко букви има във всяка дума. И най-после ще ви заставят да проследите добрите и лошите последствия на всяка дума... Ако сте изговорили определеното число думи в живота си, ще останете в духовния свят; ако не сте изговорили определеното число думи, ще ви върнат на Земята, да свършите задачата си. (възможни постижения - 12)
Преди да кажете една дума, първо помислете да не би да нарушите хармонията в живота. (реалности и сенки - 212)

Всяка дума внася подтик, сила в човека. (ЗАВЕТЪТ НА ЛЮБОВТА - II т. - 180)
Добре е да си служите само с такива думи, които повдигат и облагородяват както вас, така и ближните ви. (методи ЗА Самовъзпитание - 241)

Ако не можеш да кажеш добра дума на човека, по-добре нищо не говори. (ЛИКВИДАЦИЯ НА ВЕКА - 247)

Всяка дума трябва да се посее, да даде добри плодове. (все що е писано - 125)
Силата на думите, с които си служите, се познава от резултата, който те произвеждат. Понеже не знаете какъв ще бъде крайният резултат на думите, с които си служите, вие трябва да бъдете внимателни какво ще кажете и как ще го произнесете. (закони на доброто - 265)
Добрата дума носи своето благословение и след 25 хиляди години, а горчивата дума трае най-много до четири поколения. Колко повече се предпочита благата дума пред горчивата! Нейният капитал постоянно се увеличава. (ликвидация НА ВЕКА - 242)
Не е ли по-добре да говорите добри думи? Ако добрите думи не траеха векове и хилядолетия, вие никога не бихте излизали от мочурлуците на този свят. Добре, че като си казал сто лоши думи, казал си и една добра, за да се балансират. (ЛИКВИДАЦИЯ НА ВЕКА – 242)
Хубавата дума е хубав плод. Тя не излиза от тебе. Тя е родена от плодното дърво. То е Божественият Дух, Който влиза в човека. (ликвидация на века - 191)

Думите придобиват динамическа сила само когато минават през човешкия ум и човешкото сърце. Само при това положение думите носят живот в себе си. (ЦЕННАТА ДУМА - 206)
Кажеш ли нещо някому и почувстваш радост и в ума, и сърцето си, това, което си казал, е вярно. (iv младежки събор 1926 г. - 14)
Сърцето е причина да излива човек топли или студени думи, които да сгряват или замразяват. Топлите думи подразбират топли чувства, а студените думи - студени чувства. (служене, почит и обич - 119)

Кажете една обидна дума на някого, и той с години не може да я забрави, образува рана в него. (заветът на любовта – ІІ том - 28)
Човек трябва да държи отровните и избухливи думи в шишета, херметически затворени... Има случаи, когато човек трябва да си послужи с някоя взривна дума, но не всякога. (методи за САМОВЪЗПИТАНИЕ - 242)

Трябва да знаете, че при изговарянето на всяка дума в мозъка стават известни промени. Според начина на произнасянето думите произвеждат или хармонични, или разрушителни форми. (НЕРАЗРЕШЕНОТО - 58)

За пример, разглеждате въпроса за омразата. Знаете ли какъв отровен елемент има, каква грозна отрова съдържа? От какво е съставена омразата? Знаете ли от какви киселини е съставена омразата?... Ако разбирате една дума, ще образува известни органически и психически съединения. За бъдеще химиците ще знаят всяка дума какви съединения образува в човека. Всяка дума има състояния, които произвеждат видоизменение в психиката, но и видоизменение и в кръвта на човека. (РАЗУМНИТЕ СЪЩЕСТВА - 250)
Някой път е достатъчно да кажете само една дума, за да развалите за двайсет години своя живот, и някой път е достатъчно да кажете една дума, за да поправите живота си за двайсет години. (АКО ГОВОРЯ - ІI том - 28)
Всяка добра или лоша дума има дълъг живот. Думите се отпечатват във въздуха и непрекъснато се носят от едно място на друго. Освен думите, мислите и чувствата също изпълват въздуха. (ФАКТОРИ В ПРИРОДАТА - 162)
Значи и без грамофонна плоча речта съществува във въздуха, отдето може отново да се възпроизведе. За това са нужни приспособления. Ако искате, можете да възпроизведете онова, което Питагор е говорил на времето си. Той е живял в 625 г. преди Христа. И до днес още думите му се носят из въздуха. Благодарение движението на мисълта и днес мнозина проповядват учението на Питагора. Това е вярно за всяка наука, за всяко учение. За това Христос казва: „За всяка дума ще давате отчет.” (ФАКТОРИ В ПРИРОДАТА - 161)

Като знаеш това, бъди внимателен какво мислиш и какво говориш. (фактори в ПРИРОДАТА-162)

Любов и благост са две сили. Като произнесем това изречение правилно няколко пъти, веднага развиваш своето сърце и своя ум, които действат хармонично в тебе, ти имаш вече сила. Тия две думи служат на човека, да събудят силите му. (МЛАДЕЖКИ ОКУЛТЕН КЛАС - ІІІ г. - 5 лекция - 69)
Всяка една дума, която изговаряте, да бъде скъпоценен камък за човека и където и да ходи той, да помни вашата. (СВЕЩЕНИ ДУМИ НА УЧИТЕЛЯ - 149).
ЕЗИКЪТ

Най-старият език е бил ватански. Българинът казва „вата”, т. е. памук, подплата на нещо. В песента „Аум”, думата „ом” и „аум” са ватански. Те са свещени думи, носят доброто в себе си. (ЛИКВИДАЦИЯ НА ВЕКА - 245)

Щом влязат в новата епоха на Любовта, хората ще си служат с един общ език - с езика на Любовта. (езикът на любовта - 319)
Езикът на човека трябва да бъде точен, определен... А тъй, да говори едно, да се разбира друго, това не е език. (НОВИЯТ СВЕТИЛНИК - 256)
Недоразуменията произлизат от това, че ние не си разбираме от езика. (СИЛА И ЖИВОТ - ІІІ серия - 50)
Както източните, така и западните народи трябва да работят върху езика си, да го пречистят. (вечното благо - 225)

Щом знаете езика на някой човек, или на някой ангел, вие ще се разберете. Щом се разбирате, външно и вътрешно, вие няма да говорите върху излишни работи. Не се ли разберете вътрешно, и да знаете някой език, пак ще останете неразбрани. (учение и работа - 253)
Днес хората се чувстват чужди помежду си. Отивате при някой земеделец и не знаете какво да му говорите. Той иска да му говорите по земеделски въпроси, защото те го интересуват. Отивате при някой банкер, той иска да му говорите върху положението на парите. Отивате при някой учен, той иска да му говорите по неговата специалност. Щом не говорите на хората по въпроси, които засягат техните интереси, вие сте чужди едни за други. (великото и красивото - 44)
Всеки човек си има особен език. Ако искаш да те разбере, ще говориш на неговия език. Няма да произнасяш думите, както ти искаш, ще ги произнасяш, както той иска. (заветът на любовта - ІІ том - 114)
Преди всичко, човешкият език трябва да се смекчи, или да се възпита... Ти трябва да възпиташ езика си. Езикът може да създаде и най-голямото благо, и най-голямото нещастие. (заветът на ЛЮБОВТА - II т. - 28)
Колкото по-чувствителен става човек, толкова по-мек език трябва да има. Ако чувствителността ти се увеличава, а езикът огрубява, ти сам се натъкваш на мъчнотии и изпитания... Мекотата е броня на човека. (старото ОТМИНА - 274)
Езика си трябва да упражнявате. Никога не произнасяй една лоша дума, понеже, ще осакатиш езика си. Като дойде да кажеш една лоша дума, спри се и мисли, вие не мислите... Каквото кажеш лошо, то ще се върне. То се отпечатва върху твоя мозък и ти не можеш до си избавиш от казаната дума, органически остава върху тебе. (запалена СВЕЩ - 272)

Във всеки човек, който иска да говори на един жив, изящен език, трябва да са развити висшите центрове на говора. (МЛАДЕЖКИ ОКУЛТЕН КЛАС - IV г.- 25 лекция - 25)
Каквито са мислите и чувствата на човека, такъв е и неговият език, такова е и неговото гърло. Тая е причината, дето някой говори дебело и грубо, а друг - приятно. (НОВИЯТ СВЕТИЛНИК - 192)

Чрез езика на човека излизат различни тонове и думи, които оказват различни влияния върху ближните му. Ето защо човек трябва да възпитава своя ларинкс, своя език, да излизат от него меки, нежни звуци и тонове. Иска ли да си въздейства, човек трябва да се обърне към Бога със следната кратка молитва: „Господи, благослови езика ми, за да излизат от него сладки, силни и красиви думи!” (двигатели в живота - 37)
Езикът на човека трябва да стане толкова мек, че всяка дума, която минава през него, да се отразява хармонично за човешкото ухо. (трите живота - 237)
Знаете ли колко работа предстои на човека, докато облагороди езика си и подобри състоянието на своето гърло? (НОВИЯТ СВЕТИЛНИК - 191)
Езикът е посланик, изпратен на Земята, между своя народ - тялото на човека, да изпълни една велика мисия. Ако думите, които излизат от него, са разумни и на място, те носят щастие и благоденствие за целия народ. Не са ли разумни, те могат да предизвикат някаква дипломатическа погрешка и да изложат целия народ на страдания. (лъчи на ЖИВОТА - 243)
Човек не може да бъде красив, ако от езика му не излизат сладки, силни и красиви думи. (двигатели в живота - 38)

Чрез устата, чрез Словото Бог създаде света. Следователно чрез устата човек създава бъдещето си. (вечното БЛАГО - 39)
Кой е езикът на Господа? - Езикът на Любовта. Стремете се всички да разберете и приложите поне една дума от този език. Който научи само една дума, той има всичко на разположение и богатство, и знание, и сила. Той мисли и чувства правилно. (ценната дума - 20)
ИСКРЕНОСТ

Какви трябва да бъдат отношенията между две разумни същества? Първото нещо, което се изисква в отношенията им е искреността. Щом са искрени помежду си, отношенията им, всякога ще бъдат правилни. (степени на съзнанието - 264)
Едно се иска от човека - искреност. Той се представя такъв, какъвто не е. (НОВИЯТ СВЕТИЛНИК - 118)

От всинца ви искам да бъдете искрени, абсолютно искрени. Искам учениците помежду си да са вътрешно искрени, защото, като се намерите двама, усеща се има ли искреност или не. Като се приближиш към някой човек, който не е искрен, усеща се едно натегнато състояние. Вложете искреността и тази натегнатост ще изчезне. (беседи, обяснения и УПЪТВАНИЯ ОТ УЧИТЕЛЯ - 1922 г. - 306)
Искреността е морално качество. (БЕСЕДИ, ОБЯСНЕНИЯ И УПЪТВАНИЯ ОТ УЧИТЕЛЯ - 1922 г. - 306)
Едно важно условие, което се изисква от ученика е искреност. Искреността трябва да бъде негова спътница във всяка мисъл, във всяко чувство и във всяко действие. (възможни постижения - 13)

Колко е приятно да бъде човек искрен! - Не откровен. Кое е по-хубаво, човек да бъде откровен или искрен? Ако човек е откровен, а не искрен, то е едно зло. Откровен и искрен не е едно и също нещо. Когато изучавате окултната наука и френологията, ще видите, че за искреността има един център, а за откровеността - друг център. Откровени хора са ония, които не са скрити, а искрени хора са ония, които са съвестни. Откровеният човек не е скрит, не е потаен, а искреният човек е съвестен. На откровеността произходът е един, а на искреността - друг. Искреността произтича от един морален закон, а откровеността произтича от един полуинтелектуален принцип. За пример, аз съм откровен, отивам да кажа някому, че съм беден, разкривам своите страдания, че жена ми, децата ми са болни и искам вие да ми помогнете. Но в тази откровеност има задна цел. Когато искреният човек разкрива всичките свои престъпления, в него няма две мисли, две желания. Та аз желая вие да бъдете искрени и после откровени. (БЕСЕДИ, ОБЯСНЕНИЯ И УПЪТВАНИЯ ОТ УЧИТЕЛЯ - 1922 г. - 174)
ВЪЗРАЖЕНИЕ

Когато някой ми говори, в мен се заражда желание да му правя възражения. И колкото пъти съм правил възражение, никога не съм имал сполучлив опит. Ние мислим, че като му направим възражение, у него ще се роди съзнание и ще разбере. Но колкото пъти съм правил възражение, не разбира; обратното разбира. И когато го оставям, той си говори, говори и аз си казвам: „Тоя въпрос той ще си го разреши сам по-добре.” И излиза тогава много по-добре. Този човек си има особено гледище... Аз не влизам в положението му... Та трябва обхода, мълчание, разумност. (АКО ГОВОРЯ - II том - 449)
Който е спорил с дявола, той всякога е изгубвал. Не спорете с дявола, нищо повече. И ако спорите, вие няма да го поправите. А щом спорите, ще стане една обмяна между неговите и вашите мисли и следователно вие ще се окаляте. (ако говоря - ІІ том - 449)
ТАЙНИ

Някои хора не могат да пазят тайна. Някой им казал нещо, и те веднага ще го предадат на няколко места... Ако решите да криете от всички, това пък е друга крайност. Човек трябва да разбира какво да крие и какво да казва. (СВЕТЛИНА НА МИСЪЛТА – 32)
Вие не може да търпите например някои неща. На вас ви поверяват една по-интересна тайна и ви казват: „Една година никому нищо няма да казвате.” Ви седите в особено нервно състояние и казваш на другите: „Имам нещо.” Ти да бъдеш цялата година спокоен да търпиш. Ти казваш на някого: „Аз ще ти кажа тази тайна, но само на тебе.” Всички казват така и в края на краищата всички я знаят, и всички тайна държат. Така не се постигат нещата. Пази тайната. Ако ти я пуснеш преждевременно от себе си, ти губиш. У някои хора чрезмерно е развито чувството за тайна - и това е лошо, а пък у някои не е развито - и това е лошо. Ти ще пазиш тази идея да узрее в тебе. И като узрее, тогава я пусни в света. (великата разумност - изд. 2004 г. - 388)
Всяка ваша мисъл, всяко ваше желание и действие, трябва да се зародят в тайна. Не се ли зародят в тайна, тази ваша мисъл, това ваше желание не е човешко... Докато една мисъл, желание или действие се оформи, трябва да живее в дълбочината на човешката душа, и след като се оформи, тогава да се прояви във физическия свят, и да стане явна... Наяве трябва да бъде само плодът. Цъфтенето трябва да става само в божествения свят. (беседи и напътвания - 1920 г. - 66)
Има общи неща, които ние сме длъжни да кажем; има неща, които се отнасят само до нас - тях не сме длъжни да казваме. Никой няма право да знае тайните на вашата душа, те са от личен, а не от общ характер. Ако някой ме пита дали имам или нямам пари в джоба си, това мога да му кажа, пък и той сам може да провери. Те са външни неща, по тях мога да говоря с всекиго. Обаче, има неща вътрешни, които се отнасят само до моята душа - по тях не мога да говоря. Те са от духовен характер. Всеки, който иска да знае положението на моята душа, трябва да мяза на мен. Не мяза ли на мен, никаква тайна не мога да му открия. (мок – ІV г. – 20 лекция - 44)
Представете си, че туря един епитрахил на някой вол и почна да се изповядам пред него за сторените си грехове. Тази изповед ще хване ли място? Няма. Защо? Волът не може да преценява. Добре, допуснете, че пред вас не стои вол, но човек, който разбира всичко, но не може да пази тайна и разнася навсякъде това, което е чул. Значи човек може да се изповядва само пред такова същество, което включва в себе си всички изброени по-долу качества: честност, справедливост, интелигентност и благородство. (мок – ІV г. – 20 лекция - 456)
На онзи, който не ви обича, никога не разказвайте никаква тайна. На човек, който не ви обича, говорете му за обикновени работи. За свещени работи, за оня свят, за Бога, за Любовта, за Мъдростта, за Истината, за добротата, за милосърдието, за кротостта не говорете. Говорете за лук, за ниви, за жито, за желязо, за хвърчене на аероплани, за возене на автомобили, за шапки, за обуща, за върви, да си намажеш устата с червило, за дрехи - червеничко със сини жички, за боядисани яйца, за варене, за козунаци, за пра​вене баници, за кокошка, за масълце. Не смесвайте Божественото. То е ценното. (СЪГЛАСУВАНЕ НА МИСЛиТЕ - 317)
Говори на хората това, което е поз​волено, има неща, които не са позволени... Каквото ви се повери, вие го изнесохте на външни и неподготвени хора и станахте на каша. За мистичните неща трябва да се мълчи. Вътрешната опитност, която имаш, можеш да разправиш само за духовно повдигане. (акордиране НА ЧОВЕШКАТА ДУША - І том - 380)

